Jeppe Kofod (S), 2011-03-18:
Socialdemokraterne hilser gårsdagens historiske beslutning i FN's Sikkerhedsråd, resolution 1973, om at bruge alle nødvendige midler for at beskytte civilbefolkningen i Libyen meget velkommen.
Det er en sejr for princippet om at sætte menneskers ret til at leve fri af frygt og overgreb før staters suverænitet i så alvorlig en situation som den, vi ser i Libyen.
Dermed har verdenssamfundet fået det stærkest tænkelige folkeretlige grundlag til at forhindre forbrydelser mod menneskeheden ved at beskytte Libyens civilbefolkning fra Gaddafis overgreb og myrderier.
Vi har med andre ord fået et klokkeklart FN-mandat bag en humanitær intervention i Libyen.
Det er en historisk beslutning, som vil give ekko verden over.
Resolutionen er et kæmpe fremskridt for menneskerettighederne og folkeretten, herunder ikke mindst princippet om responsibility to protect, som enstemmigt blev vedtaget i FN i 2005.
Det er også afgørende positivt, at den arabiske verden, bl.a. Den Arabiske Liga, også bakker op bag flyveforbud og beskyttelse af civilbefolkningen.
Resolutionen sikrer, at den arabiske liga tildeles en fremtrædende rolle i processen, således at den regionale forankring af vores aktioner også er sikret.
Vi støtter derfor også beslutningsforslaget om at sende danske kampfly af sted på et klart FN-mandat som led i en bredspektret international indsats for at sikre en løsning på den humanitære krise, Libyen befinder sig i.
Og vi ønsker, at Danmark skal bidrage aktivt til at gennemføre FN's resolution, herunder våbenembargo og indefrysning af Gaddafis aktiver.
Det har i hele forløbet været afgørende for Socialdemokraterne at sende et fuldstændig utvetydigt signal til Gaddafis regime.
Vi accepterer ikke forbrydelser mod menneskeheden, og vi er parate til at tage alle midler i brug, herunder militære midler, for at stoppe overgrebene.
Paradokset er, at det kun er reelle og alvorlige trusler om brug af magt, der kan føre fred med sig.
Uden en trussel om brug af magt og flyveforbud vil Gaddafi jo blot fortsætte med at myrde løs på sin befolkning.
Nu er der forhåbentlig håb om våbenhvile og beskyttelse af civilbefolkningen.
I et videre perspektiv sender det også et vigtigt signal til regimer og diktatorer om, at man ikke omkostningsfrit kan slagte sin egen befolkning.
Det er et vigtigt signal til befolkningerne i det arabiske forår i Mellemøsten, der ønsker reformer og demokrati.
Det er et incitament til brutale og undertrykkende diktatorer om at vælge reformer og demokrati frem for nedslagtning af egen befolkning.
I en konflikt som den, vi ser i Libyen, er tab af tid lig med tab af menneskeliv.
Derfor har vi ønsket, at verdenssamfundet ikke bare i ord, men også i handling, skulle stå på civilbefolkningens side i opgøret med Gaddafis brutale militær og lejesoldater.
Vi er meget tilfredse med, at FN's resolution giver en række bemyndigelser til det internationale samfund ud over indførelse af flyveforbud og beskyttelse af civile.
Det drejer sig om håndhævelsen af våbenembargoen, der er meget vigtig, indefrysning af Gaddafis finansielle midler og en række andre ting.
Men det er også muligheden for at finde en holdbar løsning på konflikten.
Jeg er glad for og håber på, at det er et enigt Folketing, der i dag kan stå bag det her mandat, fordi det er vigtigt, at Danmark støtter op bag det, som FN's Sikkerhedsråd har vedtaget, og i den ramme, som blev vedtaget.
Det er et stærkt signal.